สรุปภาวะตลาดต่างประเทศ ประจำวันที่ 18 ก.ค. 2565
สรุปภาวะตลาดต่างประเทศ ประจำวันที่ 18 ก.ค. 2565
สรุปภาวะตลาดต่างประเทศ ประจำวันที่ 18 ก.ค. 2565
19 ก.ค. 2565

ดัชนีดาวโจนส์ตลาดหุ้นนิวยอร์กปิดร่วงลงกว่า 200 จุดในวันจันทร์ (18 ก.ค.) โดยตลาดถูกกดดันจากการดิ่งลงของหุ้นแอปเปิล หลังมีรายงานว่าบริษัทวางแผนที่จะชะลอการจ้างงานและการใช้จ่ายในปีหน้า ซึ่งข่าวดังกล่าวได้บดบังปัจจัยบวกจากรายงานผลประกอบการที่ดีเกินคาดของบริษัทโกลด์แมน แซคส์
ดัชนีเฉลี่ยอุตสาหกรรมดาวโจนส์ปิดที่ 31,072.61 จุด ลดลง 215.65 จุด หรือ -0.69%, ดัชนี S&amp;P500 ปิดที่ 3,830.85 จุด ลดลง 32.31 จุด หรือ -0.84% และดัชนี Nasdaq  ปิดที่ 11,360.05 จุด ลดลง 92.37 จุด หรือ -0.81%
ตลาดหุ้นยุโรปปิดบวกในวันจันทร์ (18 ก.ค.) โดยได้แรงหนุนจากการที่นักลงทุนคลายความวิตกเกี่ยวกับการที่ธนาคารกลางสหรัฐ (เฟด) จะปรับขึ้นอัตราดอกเบี้ยรุนแรงถึง 1% ในการประชุมในเดือนนี้ และตลาดยังได้แรงหนุนจากความหวังที่จีนจะออกมาตรการกระตุ้นเศรษฐกิจครั้งใหม่ แต่ตลาดลดช่วงบวกลงจากระดับสูงสุดของวัน หลังจากรายงานระบุว่า บริษัทก๊าซพรอมได้ประกาศภาวะสุดวิสัยในการจัดส่งก๊าซบางส่วนให้กับยุโรป ซึ่งทำให้เกิดความวิตกเกี่ยวกับวิกฤตพลังงานในยุโรป
ทั้งนี้ ดัชนี Stoxx Europe 600 ปิดที่ 417.63 จุด เพิ่มขึ้น 3.85 จุด หรือ +0.93%
ดัชนี CAC-40 ตลาดหุ้นฝรั่งเศสปิดที่ 6,091.91 จุด เพิ่มขึ้น 55.91 จุด หรือ +0.93%, ดัชนี DAX ตลาดหุ้นเยอรมนีปิดที่ 12,959.81 จุด เพิ่มขึ้น 95.09 จุด หรือ +0.74% และดัชนี FTSE 100 ตลาดหุ้นลอนดอนปิดที่ 7,223.24 จุด เพิ่มขึ้น 64.23 จุด หรือ +0.90%
ตลาดหุ้นลอนดอนปิดบวกในวันจันทร์ (18 ก.ค.) โดยได้แรงหนุนจากหุ้นกลุ่มสินค้าโภคภัณฑ์ที่ปรับตัวขึ้น และแนวโน้มตลาดทั่วโลกที่สดใสขึ้น
ดัชนี FTSE 100 ตลาดหุ้นลอนดอนปิดที่ 7,223.24 จุด เพิ่มขึ้น 64.23 จุด หรือ +0.90%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นทะลุระดับ 102 ดอลลาร์ในวันจันทร์ (18 ก.ค.) โดยได้แรงหนุนจากการอ่อนค่าของสกุลเงินดอลลาร์ รวมทั้งการคาดการณ์ที่ว่าธนาคารกลางสหรัฐ (เฟด) จะไม่ปรับขึ้นอัตราดอกเบี้ยแรงถึง 1% ในการประชุมเดือนนี้
ทั้งนี้ สัญญาน้ำมันดิบ WTI ส่งมอบเดือนส.ค. พุ่งขึ้น 5.01 ดอลลาร์ หรือ 5.1% ปิดที่ 102.60 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 11 ก.ค.
ส่วนสัญญาน้ำมันดิบเบรนท์ (BRENT) ส่งมอบเดือนก.ย. พุ่งขึ้น 5.11 ดอลลาร์ หรือ 5.1% ปิดที่ 106.27 ดอลลาร์/บาร์เรล
สัญญาทองคำตลาดนิวยอร์กปิดบวกในวันจันทร์ (18 ก.ค.) เนื่องจากการอ่อนค่าของสกุลเงินดอลลาร์เป็นปัจจัยหนุนตลาด นอกจากนี้ ตลาดยังได้แรงบวกจากการคาดการณ์ที่ว่าธนาคารกลางสหรัฐ (เฟด) จะไม่ปรับขึ้นอัตราดอกเบี้ยแรงถึง 1% ในการประชุมเดือนนี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 6.6 ดอลลาร์ หรือ 0.39% ปิดที่ 1,710.2 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 24.6 เซนต์ หรือ 1.32% ปิดที่ 18.84 ดอลลาร์/ออนซ์
สัญญาพลาตินัมส่งมอบเดือนต.ค. พุ่งขึ้น 25.1 ดอลลาร์ หรือ 3.02% ปิดที่ 856 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 19.70 ดอลลาร์ หรือ 1.1% ปิดที่ 1,849.10 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันจันทร์ (18 ก.ค.) หลังจากนักลงทุนคาดการณ์ว่าธนาคารกลางสหรัฐ (เฟด) จะไม่ปรับขึ้นอัตราดอกเบี้ยมากถึง 1% ในการประชุมเดือนนี้
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.64% แตะที่ระดับ 107.3360
ดอลลาร์อ่อนค่าลงเมื่อเทียบกับเงินเยน ที่ระดับ 138.04 เยน จากระดับ 138.55 เยน และอ่อนค่าเมื่อเทียบกับฟรังก์สวิส ที่ระดับ 0.9770 ฟรังก์ จากระดับ 0.9780 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.2964 ดอลลาร์แคนาดา ที่ระดับ 1.3034 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0154 ดอลลาร์ จากระดับ 1.0083 ดอลลาร์ ขณะที่เงินปอนด์แข็งค่าขึ้นแตะที่ระดับ 1.1953 ดอลลาร์ จากระดับ 1.1857 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6814 ดอลลาร์สหรัฐ จากระดับ 0.6791 ดอลลาร์สหรัฐ